L'article 171 de l'Estatut d'autonomia de Catalunya atorga a la Generalitat la competència exclusiva en matèria de turisme.
L'article 3 de la Llei 13/2002, de 21 de juny, de turisme de Catalunya, estableix com a finalitats de les administracions turístiques i dels subjectes turístics, entre altres, impulsar el desenvolupament de nous productes turístics, activitats i àmbits d'interès turístic, fomentar el turisme com a mitjà de coneixement, de comunicació i d'intercanvi entre els pobles i les cultures, promoure la qualitat i la competitivitat dels serveis turístics, així com la modernització del sector.
En aquest mateix sentit, l'article 35.c) de la Llei de turisme reconeix el dret de les empreses turístiques a participar en la planificació, la programació i l'adopció de les decisions de les administracions turístiques.
Les previsions legals esmentades, juntament amb el fet que el turisme és una activitat que es desenvolupa en un entorn dinàmic i canviant, que fa necessària la millora constant i la innovació en aquest sector, posen de manifest la necessitat de crear una plataforma on puguin participar de manera estable i permanent tots els agents, públics i privats, que incideixen en l'activitat turística de Catalunya.
Aquesta eina ha d'afavorir la col·laboració i cooperació entre els agents turístics, la compartició de coneixement, l'impuls d'accions, la integració d'esforços i sinèrgies, l'ús eficient dels recursos disponibles i l'adopció de mesures de racionalització i de millora de la competitivitat del sector turístic català.
Aquesta plataforma constitueix, doncs, un nou marc d'actuació, integrador i flexible, que, sota la denominació Taula del Turisme propicia la màxima cooperació i corresponsabilitat publicoprivada per fer front als reptes que es plantegen en l'ordenació, programació, coneixement, estratègia, qualitat i innovació en el sector turístic de Catalunya.
Es crea la Taula del Turisme de Catalunya, configurada com a òrgan col·legiat, permanent, consultiu, de col·laboració i assessorament del conseller o consellera del departament competent en matèria de turisme, que té per objectiu esdevenir una plataforma de participació que faciliti la interacció entre els agents públics i privats amb incidència en el sector turístic.
Són funcions de la Taula del Turisme de Catalunya les següents:
a) Cooperar en la definició i execució de les polítiques turístiques.
b) Emetre els informes que li siguin encomanats pel conseller o consellera.
c) Avaluar les dades i estadístiques entorn a l'activitat turística.
e) Debatre de forma prèvia nous projectes normatius en matèria turística, així com col·laborar en la determinació dels criteris interpretatius de les normes turístiques vigents.
f) Analitzar l'impacte de normes que incideixin sobre els establiments i les activitats turístiques.
g) Col·laborar en la implantació i desplegament del sistema de qualitat turística i dels processos i projectes que se'n derivin.
h) Recomanar i proposar actuacions en l'àmbit de la formació en turisme.
i) Proposar línies prioritàries d'anàlisi, investigació i innovació en l'àmbit turístic.
j) Proposar iniciatives i actuacions en matèria turística que consideri adequades per a l'ordenació, programació, planificació, estratègia, qualitat i intel·ligència en l'àmbit del turisme a Catalunya.
k) Estudiar, promoure i impulsar inversions en l'àmbit del turisme susceptibles d'incrementar l'afluència d'usuaris turístics i visitants en el territori.
l) Impulsar l'emprenedoria i el creixement empresarial en l'àmbit del turisme, tot procurant per l'enfortiment del seu teixit.
m) Promoure la qualitat de l'ocupació en el sector turístic.
La Taula del Turisme actua d'acord amb els principis d'eficàcia, eficiència, transparència, corresponsabilitat, cooperació i seguretat jurídica.
La Taula del Turisme s'adscriu al departament competent en matèria de turisme, el qual li dóna suport administratiu i logístic.
5.1 Sens perjudici de la seva capacitat d'autoorganització, els òrgans de la Taula del Turisme són el Consell i les comissions sectorials.
5.2 Les comissions sectorials són les següents:
a) La Comissió Sectorial d'Ordenació.
b) La Comissió Sectorial de Programació.
c) La Comissió Sectorial de Coneixement i Estratègia.
d) La Comissió Sectorial de Qualitat i Innovació.
5.3 Es podran crear noves comissions sectorials i modificar les existents sempre que així ho determini, si s'escau, el reglament de funcionament de la Taula de Turisme.
6.1 El Consell és l'òrgan rector i de deliberació de la Taula del Turisme i està integrat pels següents membres:
El president o presidenta pot delegar l'exercici de les seves funcions en qualsevol dels vocals que integrin el Consell.
b) Secretari o secretària: funcionari o funcionària de la Direcció General de Turisme, amb veu però sense vot, nomenat o nomenada pel director o directora general de Turisme.
c) Vocals nats: els presidents de les comissions sectorials.
d) Entre 8 i 16 vocals electius: nomenats pel conseller o consellera del departament competent en matèria de turisme, a proposta del director o directora general de Turisme, entre representants de l'Administració turística catalana, representants del sector empresarial turístic, professionals i acadèmics, amb coneixements i experiència contrastada en l'àmbit turístic.
6.2 El president o presidenta pot convidar representants d'altres departaments o organismes de la Generalitat de Catalunya, amb veu però sense vot, atenent a les particularitats dels assumptes inclosos en l'ordre del dia corresponent.
6.3 El president o presidenta pot convidar representants del sector empresarial turístic a les sessions del Consell, amb veu però sense vot, especialment en aquelles sessions de caràcter més deliberatiu, d'assessorament i seguiment de l'actuació de Taula del Turisme mateixa.
b) Impulsar, orientar i dirigir, si s'escau, els treballs que desenvolupin les comissions sectorials.
d) Assessorar en matèria d'ordenació, programació, planificació, estratègia, qualitat i intel·ligència en l'àmbit del turisme a Catalunya.
8.1 El Consell es reuneix, almenys, quatre cops a l'any.
Pot celebrar tantes reunions com siguin necessàries per al compliment de les seves funcions.
8.2 En el que no preveu la seva normativa de funcionament, s'aplicarà la normativa reguladora dels òrgans col·legiats de l'Administració de la Generalitat.
9.1 Les comissions sectorials estan integrades pels membres següents:
a) President o presidenta: nomenat o nomenada pel conseller o consellera del departament competent en matèria de turisme, a proposta del director o directora general de Turisme, d'entre representants del sector empresarial turístic o de l'àmbit professional i acadèmic amb experiència contrastada en l'àmbit turístic.
b) Vicepresident o vicepresidenta: nomenat o nomenada pel director o directora general de Turisme d'entre els i les vocals representants de l'Administració turística de Catalunya.
c) Secretari o secretària: funcionari o funcionària de la Direcció General de Turisme, amb veu però sense vot, nomenat o nomenada pel director o directora general de Turisme.
d) Vocals: entre 8 i 16 vocals, nomenats pel conseller o consellera del departament competent en matèria de turisme, a proposta del director o directora general de Turisme, entre representants de l'Administració turística catalana, representants del sector empresarial turístic, professionals i acadèmics, amb coneixements i experiència contrastada en l'àmbit turístic.
9.2 Cada president o presidenta pot convidar representants d'altres departaments o organismes de la Generalitat de Catalunya, així com persones del sector empresarial turístic, professionals i acadèmics, amb coneixements i experiència contrastada en l'àmbit turístic, amb veu però sense vot.
9.3 Sens perjudici del reglament de funcionament, les comissions sectorials desenvolupen les següents funcions:
a) La Comissió Sectorial d'Ordenació, les establertes en l'article 2.e) i f).
b) La Comissió Sectorial de Programació, les establertes en l'article 2.d), k) i l).
c) La Comissió Sectorial de Coneixement i Estratègia, les establertes en l'article 2.c), h) i i).
d) La Comissió Sectorial de Qualitat, les establertes en l'article 2.g) i m).
9.4 Cada Comissió Sectorial pot constituir grups específics de treball, de caràcter temporal o permanent, amb la possible participació d'experts aliens, amb la finalitat d'estudiar qüestions, preparar assumptes i formular propostes relacionades amb el seu àmbit de funcions.
10.1 Per a l'exercici de les seves funcions, les comissions sectorials poden reunir-se les vegades que considerin convenient.
10.2 En allò que no preveu la seva normativa de funcionament, s'aplicarà la normativa reguladora dels òrgans col·legiats de l'Administració de la Generalitat.
10.3 Les comissions sectorials subjecten la seva acció a l'àmbit de decisió del Consell, de conformitat amb l'article 7 d'aquest Decret.
Els membres de la Taula del Turisme i dels grups específics de treball, així com les persones que hi siguin convidades en el marc del seu funcionament, no tenen dret a percebre cap retribució econòmica per assistir-hi, desplaçar-s'hi ni per exercir-hi les seves respectives funcions.
Resten excloses de l'àmbit de les competències, funcions i tasques pròpies de la Taula de Turisme les que corresponguin a l'Agència Catalana de Turisme i als seus òrgans de Govern de conformitat amb el que estableix la Llei 15/2007, del 5 de desembre, de l'Agència Catalana de Turisme, i el Decret 192/2009, de 9 de desembre, d'aprovació dels Estatuts de l'Agència Catalana de Turisme.
Es faculta el conseller del departament competent en matèria de turisme per dictar les normes necessàries per al desplegament i execució d'aquest Decret.
Barcelona, 20 de desembre de 2011